ธปท.วางใจมูลค่าเช็คเด้งลดฮวบ11%
ยอดเช็คเด้งเดือน ก.พ.ลดต่อเนื่อง เหลือสัดส่วนเพียง 0.1% สวนทางเศรษฐกิจที่ฟื้นตัวช้า&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;
18 มี.ค. 2558

ยอดเช็คเด้งเดือน ก.พ.ลดต่อเนื่อง เหลือสัดส่วนเพียง 0.1% สวนทางเศรษฐกิจที่ฟื้นตัวช้า                
ธนาคารแห่งประเทศไทย (ธปท.) รายงานยอดการให้บริการเรียกเก็บเงินตามเช็คทั่วประเทศ ล่าสุด เดือน ก.พ.ที่ผ่านมา พบว่า ทั้งระบบมีปริมาณเช็คเด้ง 5.84 หมื่นใบ มูลค่าเช็คเด้งรวม 8,040 ล้านบาท โดยปริมาณเช็คเด้งลดลง 5,583 ใบ หรือ 8.72% และมูลค่าลดลง 1,030 ล้านบาท หรือ 11.36% เมื่อเทียบกับเดือนก่อนหน้า
ทั้งนี้ การลดลงของเช็คเด้งปรับตัวดีขึ้นต่อเนื่องสวนทางกับภาวะเศรษฐกิจที่ฟื้นตัวช้า โดยเช็คเด้งในเขตกรุงเทพฯ และปริมณฑลมี 3.08 หมื่นใบ คิดเป็นสัดส่วน 0.8% ของปริมาณเช็คเรียกเก็บรวม มูลค่ารวม 4,980 ล้านบาท คิดเป็น 0.2% ของมูลค่าเช็คเรียกเก็บรวม ขณะที่ภูมิภาคมีเช็คเด้ง 9,272 ใบ คิดเป็น 1.1% ของปริมาณเช็คเรียกเก็บรวม มูลค่า 1,420 ล้านบาท คิดเป็น 0.61% ของมูลค่าเช็คเรียกเก็บรวม และเช็คเรียกเก็บเงินข้ามเขตมีเช็คเด้ง 1.84 หมื่นใบ คิดเป็น 2.1% ของปริมาณเช็คเรียกเก็บรวม มูลค่า 1,650 ล้านบาท คิดเป็น 2.1% ของมูลค่าเช็คเรียกเก็บรวม
นอกจากนี้ หากเทียบปริมาณและมูลค่าเช็คเด้งเดือน ก.พ.ปีนี้ กับช่วงเดียวกันปีก่อน จะพบว่า ปริมาณเช็คเด้งลดลงจาก 6.12 หมื่นใบ เหลือ 5.84 หมื่นใบในปีนี้ หรือลดลง 2,786 ใบ คิดเป็น 4.55% ด้านมูลค่าเช็คเด้งลดลงจาก 1.14 หมื่นล้านบาท เหลือ 8,040 ล้านบาทในปีนี้ ลดลง 3,390 ล้านบาท หรือ 29.66%
ทั้งนี้ ในเดือน ก.พ. มีปริมาณเช็คเรียกเก็บรวม 5.57 ล้านใบ ลดลงจากเดือนก่อนหน้า 0.65% และลดลงจากช่วงเดียวกันปีก่อน 4.1% มีมูลค่ารวม 2.93 ล้านล้านบาท ลดลงจากเดือนก่อนหน้า 5.12% แต่เพิ่มขึ้นจากช่วงเดียวกันปีก่อน 4.8%
แหล่งข่าวฝ่ายระบบชำระเงิน ธปท.เปิดเผยว่า ปริมาณและมูลค่าของเช็คเด้งในปัจจุบันไม่น่ากังวล เพราะมีสัดส่วนน้อยมากเมื่อเทียบกับเช็คเรียกเก็บรวม โดยปริมาณเช็คเด้งคิดเป็นสัดส่วนเพียง 0.1% ของเช็คเรียกเก็บรวม ส่วนมูลค่าเช็คเด้งเพียง 0.3% ของมูลค่ารวม ประกอบกับผู้ประกอบการมีทางเลือกในการชำระเงินมากขึ้น ทำให้ยอดการใช้เช็คลดลงต่อเนื่อง ที่สำคัญการค้าขายในปัจจุบันมีความระมัดระวังมากขึ้น ส่งผลให้ยอดเช็คเด้งลดลงมาตลอด